2022.3.11.
HU
Az Európai Unió Hivatalos Lapja
C 115/5
III (Előkészítő jogi aktusok)
EURÓPAI KÖZPONTI BANK AZ EURÓPAI KÖZPONTI BANK VÉLEMÉNYE (2021. december 29.) a mesterséges intelligenciára vonatkozó harmonizált szabályok megállapításáról szóló rendeletre irányuló javaslatról (CON/2021/40) (2022/C 115/05)
Bevezetés és jogalap 2021. november 3-án az Európai Központi Bank (EKB) az Európai Unió Tanácsától azt a felkérést kapta, hogy alkosson véleményt a mesterséges intelligenciára vonatkozó harmonizált szabályok (a mesterséges intelligenciáról szóló jogszabály) megállapításáról és egyes uniós jogalkotási aktusok módosításáról szóló európai parlamenti és tanácsi rendelet iránti javaslatról (1) (a továbbiakban: a javasolt rendelet).
Az EKB véleményalkotásra szolgáló hatásköre az Európai Unió működéséről szóló szerződés 127. cikkének (4) bekezdésén és 282. cikkének (5) bekezdésén alapul, mivel a javasolt rendelet olyan rendelkezéseket tartalmaznak, amelyek az EKB hatáskörébe tartoznak, különös tekintettel az EKB-nak a Szerződés 127. cikkének (6) bekezdése szerinti, a hitelintézetek prudenciális felügyeletére vonatkozó feladataira.
Az Európai Központi Bank eljárási szabályzata 17.5. cikkének első mondatával összhangban a Kormányzótanács fogadta el ezt a véleményt.
1.
Általános észrevételek
1.1.
Az EKB üdvözli a javasolt rendelet azon célkitűzését, hogy javítsa a belső piac működését azáltal, hogy egységes jogi keretet állapít meg különösen a mesterséges intelligencia uniós értékekkel összhangban történő fejlesztésére, forgalmazására és használatára vonatkozóan.
Az EKB elismeri a kifejezetten az MI-rendszerekre vonatkozó harmonizált követelmények megállapításának fontosságát a közérdeken alapuló kényszerítő indokok, például az egészség, a biztonság és az alapvető jogok következetes és magas szintű védelmének biztosítása érdekében.
1.2.
Az EKB elismeri továbbá a mesterséges intelligencián alapuló innováció növekvő jelentőségét a bankszektorban.
Figyelembe véve a mesterséges intelligenciával kapcsolatos innováció határokon átnyúló jellegét és lehetőségeit a banki tevékenységekben, az EKB uniós szintű prudenciális felügyeleti hatóságként határozottan támogatja, hogy a prudenciális kockázatok és követelmények tekintetében biztosított legyen a javasolt rendelet hitelintézetek általi harmonizált végrehajtása.
Hasonlóképpen, és tekintettel a mesterséges intelligencia növekvő jelentőségére, felkéri az uniós jogalkotót, hogy a jövőben mérlegelje egy uniós szintű független mesterségesintelligencia-hatóság létrehozásának lehetőségét, amely a javasolt rendeletnek az egységes piacon történő harmonizált alkalmazásáért felelne az egészséggel, a biztonsággal és az alapvető jogokkal kapcsolatos kérdések tekintetében.
(1) COM(2021) 206 final.